የእድገትና ትራንስፎርሜሽን እቅድ በታቀደው መልኩ እንዲጠናቀቅ የፖሊሲ ማሻሻያዎች ሊደረጉ ይገባል – አቶ ዛፉ እየሱስ ወርቅ ዛፉ
መንግስት ሁለተኛውን የእድገትና ትራንስፎርሜሽን እቅድ በተያዘለት እቅድና ደረጃ ለማጠናቀቅ የፖሊሲ ማሻሻያዎችን ማድረግ አለበት ሲሉ የምጣኔ ሃብት ምሁሩ አቶ ዛፉ እየሱስ ወርቅ ዛፉ ገልጸዋል፡፡በአገሪቱ መሠረታዊ የኢኮኖሚ ለውጥ ለማስመዝገብ መንግስት የትራንስፎርሜሽን እቅዱን እስከ መከለስ መድረስ ይኖርበታል ሲሉም ምሁሩ አክለዋል፡፡ባለፉት ሁለት ዓመታት በሃገሪቱ የተፈጠረው አለመረጋጋት በእቅዱ ትግበራ ላይ አሉታዊ ተጽዕኖ እንደነበረው አቶ ዛፉ ጠቁመው ተጽዕኖው ግን የጎላ እንዳልነበር ጠቁመዋል፡፡ይልቁንም እቅዱ በጣም የተለጠጠ መሆኑ በተፈለገው መልኩ ተግባራዊ እንዳይደረግ አስችሎታል ነው ያሉት፡፡በመሆኑም መንግስት እቅዱን መፈተሸና የፖሊሲ ማሻሻያዎችን ማድረግ ይኖርበታል ብለዋል፡፡የእድገትና ትራንስፎርሜሽን እቅዱ ሊከለስ የሚችል ነው ያሉት አቶ ዛፉ በክለሳው ወቅትም የዘርፉ ባለሙያዎችና ከህብረተሰቡ የተውጣጡ አካላት ሊሳተፉ ይገባል ሲሉም ገልጸዋል፡፡